ΚΑΝΟΝΙΣΜΌΣ (ΕΚ) αριθ. 1200/2009 ΤΗΣ ΕΠΙΤΡΟΠΉΣ, της 30ής Νοεμβρίου 2009, για την εφαρμογή του κανονισμού (ΕΚ) αριθ. 1166/2008 του Ευρωπαϊκού Κοινοβουλίου και του Συμβουλίου σχετικά με τις έρευνες για τη διάρθρωση των γεωργικών εκμεταλλεύσεων και την έρευνα σχετικά με τις μεθόδους γεωργικής παραγωγής, όσον αφορά τους συντελεστές μονάδων ζωικού κεφαλαίου και τους ορισμούς των χαρακτηριστικών (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1166/2008 του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τις έρευνες σχετικά με τη διάρθρωση των γεωργικών εκμεταλλεύσεων και την έρευνα σχετικά με τις μεθόδους γεωργικής παραγωγής καθώς και για την κατάργηση του κανονισμού (ΕΟΚ) αριθ. 571/88του Συμβουλίου (1), και ιδίως το άρθρο 2 στοιχείο β) και τα άρθρα 7 παράγραφος 4 και 11 παράγραφος 7, Εκτιμώντας τα ακόλουθα: (1) Ο κανονισμός (ΕΚ) αριθ. 1166/2008 θεσπίζει ένα νέο πλαίσιο για την κατάρτιση συγκρίσιμων κοινοτικών στατιστικών σχετικά με τη διάρθρωση των γεωργικών εκμεταλλεύσεων και για έρευνα σχετικά με τις μεθόδους γεωργικής παραγωγής. (2) Χρησιμοποιούνται συντελεστές μονάδων ζωικού κεφαλαίου αντί για τον πραγματικό αριθμό ζώων, προκειμένου να καταρτίζονται συγκρίσιμα συγκεντρωτικά στοιχεία διαφορετικών κατηγοριών ζώων. (3) Οι συντελεστές μονάδων ζωικού κεφαλαίου πρέπει να βασίζονται σε ένα κοινό σύνολο αξιών προκειμένου να διασφαλίζεται η συγκρισιμότητα στο σύνολο της Κοινότητας όσον αφορά την εφαρμογή των απαιτήσεων κάλυψης και ακριβείας. (4) Σύμφωνα με το άρθρο 2 στοιχείο β) του κανονισμού (ΕΚ) αριθ. 1166/2008, είναι αναγκαίο να θεσπιστούν οι συντελεστές μονάδων ζωικού κεφαλαίου που θα χρησιμοποιούνται για τις έρευνες σχετικά με τη διάρθρωση των γεωργικών εκμεταλλεύσεων και την έρευνα σχετικά με τις μεθόδους γεωργικής παραγωγής. (5) Για τη διευκόλυνση της σύγκρισης, οι όροι που περιλαμβάνονται στον κατάλογο χαρακτηριστικών πρέπει να νοούνται και να χρησιμοποιούνται ομοιόμορφα στο σύνολο της Κοινότητας. (6) Σύμφωνα με το άρθρο 7 παράγραφος 4 του κανονισμού (ΕΚ) αριθ. 1166/2008, είναι αναγκαίο να θεσπιστούν οι ορισμοί των χαρακτηριστικών που θα χρησιμοποιούνται για τη διάρθρωση των γεωργικών εκμεταλλεύσεων. (7) Σύμφωνα με το άρθρο 11 παράγραφος 7 του κανονισμού (ΕΚ) αριθ. 1166/2008, είναι αναγκαίο να θεσπιστούν οι ορισμοί των χαρακτηριστικών που θα χρησιμοποιούνται για την έρευνα σχετικά με τις μεθόδους γεωργικής παραγωγής. (8) Η απόφαση 2000/115/ΕΚ της Επιτροπής, της 24ης Νοεμβρίου 1999, σχετικά με τους ορισμούς των χαρακτηριστικών, τον κατάλογο των γεωργικών προϊόντων, τις εξαιρέσεις καθώς και τις περιφέρειες και περιοχές όσον αφορά τις έρευνες για τη διάρθρωση των γεωργικών εκμεταλλεύσεων (2) υλοποιεί τον κανονισμό (ΕΟΚ) αριθ. 571/88 του Συμβουλίου (3). Είναι σκόπιμο να αντικατασταθεί η εν λόγω απόφαση από τον παρόντα κανονισμό. (9) Τα μέτρα τα οποία προβλέπονται στον παρόντα κανονισμό συνάδουν με τη γνώμη της μόνιμης επιτροπής γεωργικών στατιστικών η οποία συγκροτήθηκε δυνάμει της απόφασης 72/279/ΕΟΚ του Συμβουλίου (4), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι συντελεστές μονάδων ζωικού κεφαλαίου που θα χρησιμοποιούνται, όσον αφορά την εφαρμογή των απαιτήσεων κάλυψης και ακριβείας, για τις έρευνες σχετικά με τη διάρθρωση των γεωργικών εκμεταλλεύσεων και την έρευνα σχετικά με τις μεθόδους γεωργικής παραγωγής της Κοινότητας ορίζονται στο παράρτημα I. Άρθρο 2 Οι ορισμοί των χαρακτηριστικών που θα χρησιμοποιούνται για τις έρευνες σχετικά με τη διάρθρωση των γεωργικών εκμεταλλεύσεων της Κοινότητας ορίζονται στο παράρτημα II. Άρθρο 3 Οι ορισμοί των χαρακτηριστικών που θα χρησιμοποιούνται για την έρευνα σχετικά με τις μεθόδους γεωργικής παραγωγής της Κοινότητας ορίζονται στο παράρτημα IIΙ. Άρθρο 4 Η απόφαση 2000/115/ΕΚ καταργείται. Άρθρο 5 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Νοεμβρίου 2009.

[Source: multi_eurlex | Tokens: 3719]